ระเบียบกรมการค้าภายใน
ระเบียบกรมการค้าภายใน
ว่าด้วยการจัดการกับเครื่องชั่งตวงวัด
สินค้าหีบห่อและสินค้าที่
หีบห่อถูกทำลายที่ตกหรือจะตกเป็นของกรมการค้าภายใน
พ.ศ.
๒๕๔๗
 

เพื่อให้การจัดการกับเครื่องชั่งตวงวัด
สินค้าหีบห่อและสินค้าที่หีบห่อถูกทำลายซึ่งได้ยึด อายัดหรือไม่ปรากฏเจ้าของหรือผู้ครอบครองที่ตกหรือจะตกเป็นของกรมการค้าภายในเป็นไปด้วยความเรียบร้อยและมีระบบ

อาศัยอำนาจตามความในมาตรา
๖ (๕) มาตรา ๕๓ วรรคสอง มาตรา ๕๔ วรรคสอง มาตรา ๕๕ มาตรา ๕๖ และมาตรา ๕๗ วรรคสอง
แห่งพระราชบัญญัติมาตราชั่งตวงวัด พ.ศ. ๒๕๔๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายอธิบดีกรมการค้าภายในจึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบกรมการค้าภายใน
ว่าด้วยการจัดการกับเครื่องชั่งตวงวัด
สินค้าหีบห่อและสินค้าที่หีบห่อถูกทำลายที่ตกหรือจะตกเป็นของกรมการค้าภายใน พ.ศ.
๒๕๔๗

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้มีคณะกรรมการดูแลรักษาเครื่องชั่งตวงวัดและสินค้าหีบห่อ ดังต่อไปนี้
(๑)
ในเขตกรุงเทพมหานคร นนทบุรี ปทุมธานี และสมุทรปราการ
ประกอบด้วยผู้อำนวยการส่วนเครื่องชั่ง เป็นประธานกรรมการ
ผู้อำนวยการส่วนเครื่องตวงเครื่องวัด ผู้อำนวยการส่วนสินค้าหีบห่อ ผู้อำนวยการส่วนส่งเสริมและพัฒนาชั่งตวงวัด
ผู้แทนกองนิติการและผู้แทนสำนักงานเลขานุการกรม เป็นกรรมการ
และหัวหน้ากลุ่มงานพัฒนาเครื่องชั่ง เป็นกรรมการและเลขานุการ
(๒) ในเขตอื่นนอกจาก
(๑) ประกอบด้วยหัวหน้าศูนย์ชั่งตวงวัดหรือหัวหน้าสำนักงานสาขาชั่งตวงวัด
เป็นประธานกรรมการ
ผู้แทนสำนักงานการค้าภายในจังหวัดที่มีสำนักงานตั้งอยู่ในจังหวัดซึ่งเป็นที่ตั้งของศูนย์ชั่งตวงวัดหรือสำนักงานสาขาชั่งตวงวัด
ซึ่งเป็นข้าราชการพลเรือนสามัญตั้งแต่ระดับ ๔ ขึ้นไป
และผู้แทนศูนย์ชั่งตวงวัดหรือสำนักงานสาขาชั่งตวงวัด
ซึ่งเป็นข้าราชการพลเรือนสามัญตั้งแต่ระดับ ๓ ขึ้นไป เป็นกรรมการและเลขานุการ

ข้อ ๔ ให้คณะกรรมการตามข้อ ๓ มีอำนาจหน้าที่
ดังต่อไปนี้
(๑)
ดูแลรักษาและจัดการเครื่องชั่งตวงวัด
สินค้าหีบห่อและสินค้าที่หีบห่อถูกทำลายที่นายตรวจชั่งตวงวัดได้ยึด
อายัดหรือไม่ปรากฏเจ้าของหรือผู้ครอบครองที่ตกหรือจะตกเป็นของกรมการค้าภายใน
ตามพระราชบัญญัติมาตราชั่งตวงวัด พ.ศ. ๒๕๔๒
(๒)
จัดทำบัญชีหรือทะเบียนเพื่อควบคุมเครื่องชั่งตวงวัด
สินค้าหีบห่อและสินค้าที่หีบห่อถูกทำลาย ซึ่งได้ยึด
อายัดไว้หรือไม่ปรากฏเจ้าของหรือผู้ครอบครองรวมทั้งจัดทำบัญชีควบคุมเงินที่ได้จากการขายสินค้าหีบห่อตามข้อ
๗
และเก็บรักษาให้เป็นระเบียบเรียบร้อยปลอดภัยและให้ครบถ้วนถูกต้องตามบัญชีหรือทะเบียนรวมทั้งตรวจสอบรายงานและจัดทำบัญชีหรือทะเบียนทุกครั้งที่มีการรับ
การจำหน่าย หรือทำลาย
(๓)
พิจารณาเสนอความเห็นต่ออธิบดีหรือผู้ซึ่งอธิบดีมอบหมาย เพื่ออนุมัติให้จัดการจำหน่าย
หรือทำลายเครื่องชั่งตวงวัด
สินค้าหีบห่อหรือสินค้าที่หีบห่อถูกทำลายให้เป็นไปตามระเบียบนี้

ข้อ ๕ ให้จำหน่ายหรือทำลายเครื่องชั่งตวงวัด
สินค้าหีบห่อหรือสินค้าที่หีบห่อถูกทำลายที่ตกเป็นของกรมการค้าภายใน
โดยวิธีการอย่างหนึ่งอย่างใด ดังต่อไปนี้
(๑) ขาย
ตามระเบียบสำนักนายกรัฐมนตรีว่าด้วยการพัสดุ
(๒)
โอนให้แก่สถานศึกษาของทางราชการ องค์กรสาธารณกุศล หรือส่วนราชการ
โดยให้มีหลักฐานการส่งมอบไว้ต่อกันด้วย
(๓) ทำลายให้สิ้นสภาพ
หรือทำการอย่างหนึ่งอย่างใดเพื่อมิให้เครื่องชั่งตวงวัดนั้นใช้ได้ต่อไปแล้วดำเนินการขายเครื่องชั่งตวงวัดที่สิ้นสภาพนั้นตาม
(๑) หรือขายโดยวิธีการอื่นตามที่เห็นสมควร
หรือจำหน่ายเป็นสูญตามระเบียบสำนักนายกรัฐมนตรีว่าด้วยการพัสดุ
(๔) ทำลายให้สิ้นสภาพ
สำหรับสินค้าหีบห่อหรือสินค้าที่หีบห่อถูกทำลายแล้วขายสินค้าที่สิ้นสภาพแล้วตาม
(๑) หรือขายโดยวิธีการอื่นตามที่เห็นสมควรหรือจำหน่ายเป็นสูญตามระเบียบสำนักนายกรัฐมนตรีว่าด้วยการพัสดุ

ข้อ ๖ ในกรณีที่เครื่องชั่งตวงวัดที่ยึด
หรือไม่ปรากฏเจ้าของหรือผู้ครอบครองไม่สามารถแก้ไขให้ถูกต้องได้หรือมีสภาพไม่สมควรจะใช้เป็นเครื่องชั่งตวงวัดต่อไปให้ดำเนินการตามข้อ
๕ (๓) 

ข้อ ๗
กรณีสินค้าหีบห่อที่ยึดไว้อยู่ระหว่างการรอผู้มาแสดงตนเป็นเจ้าของหรือผู้ครอบครองตามระยะเวลาที่กฎหมายกำหนดไว้
ก่อนจะตกเป็นของกรมการค้าภายใน ถ้าสินค้าหีบห่อนั้นเป็นของเสียง่าย
หรือถ้าเก็บรักษาไว้จะเป็นการเสี่ยงต่อความเสียหายหรือจะเสียค่าใช้จ่ายในการเก็บรักษาเกินสมควรให้ขายทอดตลาดขายตามข้อ
๕ (๑) หรือขายโดยวิธีการอื่นตามที่เห็นสมควร
การขายสินค้าหีบห่อตามวรรคหนึ่งได้เงินเป็นจำนวนสุทธิเท่าใดให้ยึดไว้แทนสินค้าจนกว่าจะถึงระยะเวลาที่กฎหมายกำหนดให้ตกเป็นของกรมการค้าภายใน
เงินที่ยึดไว้แทนสินค้าตามวรรคสอง
ให้นำฝากที่บัญชีเงินฝากที่เปิดไว้กับกระทรวงการคลังหรือคลังจังหวัด
กรณีที่เป็นศูนย์ชั่งตวงวัดหรือสำนักงานสาขาชั่งตวงวัด
ให้นำเงินตามวรรคสองและดอกผลที่เกิดจากเงินฝากดังกล่าวนำส่งเป็นเงินรายได้แผ่นดินเมื่อครบระยะเวลาที่กฎหมายกำหนดให้ตกเป็นของกรมการค้าภายใน

ข้อ ๘ เงินที่ได้จากการดำเนินงานตามข้อ ๕
ให้นำส่งเป็นรายได้แผ่นดิน

ข้อ ๙ วิธีปฏิบัติเกี่ยวกับการรับเงิน
การเบิกเงิน การจ่ายเงิน
และการเก็บรักษาเงินหรือวิธีปฏิบัติอื่นใดที่ไม่ได้กำหนดไว้ในระเบียบนี้
ให้ถือปฏิบัติตามระเบียบกระทรวงการคลังว่าด้วยการนั้น

ข้อ ๑๐
ให้อธิบดีกรมการค้าภายในเป็นผู้รักษาการตามระเบียบนี้

ประกาศ
ณ วันที่ ๑๘ พฤษภาคม พ.ศ. ๒๕๔๗
ศิริพล ยอดเมืองเจริญ
อธิบดีกรมการค้าภายใน





















พรพิมล/พิมพ์
๒๗
สิงหาคม ๒๕๔๗
ธัญกมล/ศุภสรณ์/ตรวจ
๒๔
กันยายน ๒๕๔๗
A+B

[๑] รก.๒๕๔๗/พ๖๑ง/๑๑/๓๑
พฤษภาคม ๒๕๔๗